L'entitat convida una delegació de la Generalitat a Anantapur amb motiu del seu 50è aniversari.
Carme Gual, Anna Ferrer i Manel Vila durant la reunió a Anantapur.
Vila i Gual visiten l'embassament de Rachanapalli, finançat per l'ACCD.
El director general de Cooperació al Desenvolupament, Manel Vila, i la directora de l'Agència Catalana de Cooperació al Desenvolupament (ACCD), Carme Gual, van visitar la setmana passada la seu de la Fundació Vicente Ferrer (FVF) a l'Índia convidats per l'entitat amb motiu del seu 50è aniversari.
En el marc del viatge, Vila i Gual van conèixer de primera mà els projectes de l'entitat i van reunir-se amb Anna Ferrer, presidenta de la FVF, i amb Moncho Ferrer, director de Programes, amb qui van explorar vies de col·laboració futura. "
La nostra prioritat és reforçar el sector de la cooperació catalana ", explica Vila, que es refereix a la Fundació Vicente Ferrer com " una de les ONGs més importants " del país.
El Govern ha aprofitat la visita per identificar possibles projectes futurs amb l'entitat, amb el rerefons del compromís compartit amb l'Agenda 2030 i els seus Objectius de Desenvolupament Sostenible.
En aquest sentit, la sostenibilitat és una de les línies estratègiques, així com d'altres àrees com ara la promoció d'una vida saludable a través de l'esport, o temes de medi ambient, urbanisme i gestió dels residus a Anantapur.
" Valorem molt la feina de la Fundació Vicente Ferrer ", assegura Vila, per a qui l'organització és referent en el camí a seguir per transformar el sector de la cooperació catalana.
El director general de Cooperació al Desenvolupament defensa " la fortalesa del sòlid arrelament " de l'ONG als estats d'Andhra Pradesh i Telangana, i el seu compromís amb el procés de transformació d'aquest territori, un dels més empobrits del sud de l'Índia.
No seria la primera vegada que el Govern col·labora en un projecte amb la Fundació.
El 2007 la Generalitat va aportar 160.000 euros a la FVF per a un pla de millora de la gestió del cicle de l'aigua i la diversificació de cultius en diferents comunitats rurals de la regió d'Uravakonda.
L'objectiu del projecte era la construcció de vuit nous embassaments i la reconstrucció d'un altre d'antic per garantir l'accés a l'aigua en una de les regions més àrides de l'Índia.
En el marc del viatge a Anantapur, Manel Vila i Carme Gual van visitar un d'aquests embassaments, el de Rachanapalli, que es va inaugurar el 2014.
Gràcies a aquest projecte, els agricultors de les comunitats situades dins l'àrea d'irrigació de les noves estructures tenen actualment accés a l'aigua pels seus cultius, fet que genera una activitat productiva suficient per a facilitar als habitants d'Uravakonda la seva subsistència.
Un total de 97 famílies són beneficiàries directes del projecte, mentre que la xifra s'eleva fins a 30.000 persones si es compten les poblacions de cadascuna de les comunitats rurals beneficiàries.
" La meva feina és aconseguir somnis impossibles ", deia Vicenç Ferrer, fundador de la FVF, i el fet és que, després de 50 anys d'història, la FVF dona feina actualment a 2.500 persones locals, arriba a tres mil pobles i a tres milions i mig de beneficiaris, i segueix treballant per garantir l'accés a la sanitat, l'educació i l'habitatge dels grups socialment exclosos per avançar cap a un desenvolupament integral de les comunitats.
Entre els àmbits en els quals treballa, la Fundació utilitza l'esport com una de les eines per a la transformació social, i per promoure la igualtat i la inclusió, tal com també recull com a línia estratègica el Pla Director de Cooperació al Desenvolupament 2019-2022 del Govern de Catalunya.
Anantapur compta amb l'Anantapur Sports Academy, unes instal·lacions esportives que treballen precisament amb aquest esperit i que van ser premiades l'any passat pel govern de l'Índia pel seu projecte de promoció de la transformació social a través de l'esport.
De fet, el director d'aquest centre esportiu va ser a Barcelona el passat novembre per explicar el projecte al Congrés d'Esport i Cooperació Internacional, impulsat pel Govern de Catalunya per analitzar el paper de l'esport com a instrument de cooperació al desenvolupament i de construcció de pau, així com per fomentar sinergies entre entitats esportives i de cooperació.
Aquesta visita de la delegació de la Generalitat a l'Índia confirma el reconeixement de Catalunya a la Fundació Vicente Ferrer, com ja es va plasmar amb l'entrega de la Creu de Sant Jordi al seu fundador, Vicenç Ferrer, l'any 1999.
L'estreta relació de Catalunya amb l'entitat també es materialitza en la implicació de més de 40 municipis catalans en projectes subvencionats a Anantapur i d'educació pel desenvolupament a Catalunya.